Kohtaamisia Jeesuksen kanssa

Viime sunnuntaina lauloimme Kittilän kirkossa konfirmoitavien kanssa Pekka Simojoen laulun evankeliumi. Tuosta laulusta tuli nuorten suosikki heti leirimme ensimmäisinä päivinä. Siinä kertosäe menee näin: ”Evankeliumi ilosanomamme on. Evankeliumi murtaa vaikka kallion.” Sunnuntaina tuosta nuorten esittämästä laulusta pursui todellakin evankeliumista nouseva ilo, riemu ja vapaus.

Paavali kirjoittaa evankeliumista näin: ”Minä en häpeä evankeliumia, sillä se on Jumalan voima ja se tuo pelastuksen kaikille, jotka sen uskovat.” (Room 1:16) Evankeliumista välittyvä Jumalan rakkaus on oikeastaan ainoa voima maailmassa, joka pystyy vastaamaan ihmisen pahuuteen. Itse itsensä paranteleminen, yhteisön paine, moraaliset vaatimukset tai oppineisuus eivät kykene muuttamaan ihmistä paremmaksi. Täydellinen rakkaus on se muutos voima, joka voi tehdä ihmisen vapaaksi. Evankeliumin kautta saamme elämäämme täydellisen rakkauden -Jeesuksen.

Luukkaan evankeliumissa kerrotaan kahdesta puussa olevasta miehestä, joiden elämä muuttui dramaattisesti heidän kohdatessa Jeesuksen. Toinen oli puussa istuva kansansa hylkiö, rötösherra ja toinen oli omista rikoksista tuomittu pahantekijä. On varmaankin yllättävää, että rötösherra ja pahantekijä tekevät parannuksen vasta Jeesuksen tavattuaan, eivät yhtään aikaisemmin. He eivät kumpikaan tehneet mitään, millä olisivat ansainneet ensin Jeesuksen mielisuosion.

Rötösherra varmaan yllättyi, kun Jeesus ei kävellytkään hänen ohitsensa, vaan tulikin hänen vieraaksensa ja aterioi hänen kanssaan. Jeesuksen kohtaaminen muutti radikaalisti Sakkeuksen, ja se näkyi käytännössä. Hän aikoi jakaa puolet omaisuudestansa köyhille, ja maksaa nelin kertaisesti takaisin niille, joilta hän oli liikaa kiskonut veroja.

Ristillä riippuiva pahantekijä muuttui myös radikaalisti kohdatessaan Jeesuksen. Ei hän kerennyt enää parantelemaan elämäänsä, mutta kohdatessaan Jeesuksen hän tunnusti Jeesukselle ansainneensa tuomionsa, eikä enää yrittänyt vierittää muiden syyksi omaa pahuuttansa. Hän oli vain yksi pyyntö: ”Jeesus muista minua, kun tulet valtakuntaasi.” (Luuk 23.42)

Näille kahdelle miehelle evankeliumi julistettiin puuhun. He saivat lahjaksi rakkautena vaikuttavan uskon, ja kummallekin Jeesus lupasi paikan luonansa paratiisissa. Ei heistä kummastakaan täydellisiä tullut tässä elämässä, mutta sisimmässä tapahtui aikamoinen muutos, joka läikkyi myös havaittavalla tavalla ulospäin. Mitäs ajattelisit, jos kohtaisit tänään Jeesuksen? Miten sinä reagoisit yllättävään kohtaamiseen? Saisiko evankeliumi johtaa sinut jo tänään vapauteen, iloon ja riemuun … mitenköhän se näkyisi ulospäin?

Jyrki Hautaniemi

Vs. Nuorisotyöntekijä/Lähetyssihteeri